62021TJ0617_RES
Kawża T‑617/21
B&Bartoni spol. s r.o.
vs
L-Uffiċċju tal-Proprjetà Intellettwali tal-Unjoni Ewropea (EUIPO)
Sentenza tal-Qorti Ġenerali (It-Tielet Awla Estiża) tat-22 ta’ Marzu 2023
“Disinn Komunitarju – Proċedimenti għal dikjarazzjoni ta’ invalidità – Disinn Komunitarju rreġistrat li jirrappreżenta elettrodu li jiddaħħal f’torċa – Raġuni għal invalidità – Artikolu 4(2) tar-Regolament (KE) Nru 6/2002 – Parti komponenti ta’ prodott kumpless”
Disinni Komunitarji – Kundizzjonijiet għall-protezzjoni – Disinn li jikkostitwixxi parti komponenti ta’ prodott kumpless – Kunċett – Kriterji ta’ evalwazzjoni – Natura konsumabbli tal-parti komponenti – Żarmar u rfinar tal-prodott kumpless meta l-parti komponenti tiġi ssostitwita – Natura kompleta tal-prodott kumpless – Natura interkambjabbli tal-prodott
(Regolament tal-Kunsill Nru 6/2002, Artikolu 4(2))
(ara l-punti 26, 35, 36, 45 sa 47, 55, 56 u 69)
Disinni Komunitarji – Deċiżjonijiet tal-Uffiċċju – Legalità – Eżami mill-qorti tal-Unjoni – Kriterji
(Regolament tal-Kunsill Nru 6/2002)
(ara l-punt 38)
Disinni Komunitarji – Raġunijiet għal invalidità – Disinn li jikkostitwixxi parti komponenti ta’ prodott kumpless – Rappreżentazzjoni ta’ elettrodu li jiddaħħal f’torċa
(Regolament tal-Kunsill Nru 6/2002, Artikoli 4(2) u 25(1))
(ara l-punti 39, 49, 62, 70 u 78)
Sunt
Hypertherm, Inc. hija l-proprjetarja tad-disinn Komunitarju li jirrappreżenta elettrodu li għandu jiddaħħal f’torċa li tifforma parti minn sistema ta’ qtugħ bil-plażma. Il-kumpannija B&Bartoni spol. s.r.o. ressqet quddiem l-Uffiċċju tal-Proprjetà Intellettwali tal-Unjoni Ewropea (EUIPO) talba għal dikjarazzjoni ta’ invalidità kontra dan id-disinn minħabba li ma kienx jissodisfa l-kundizzjonijiet ta’ protezzjoni tad-disinni Komunitarji, peress li l-elettrodu ma kienx viżibbli waqt l-użu normali tat-torċa (
1
). Din it-talba l-ewwel intlaqgħet mid-Diviżjoni tal-Kanċellazzjoni, iżda sussegwentement ġiet miċħuda mill-Bord tal-Appell, li qies li l-prodott irrappreżentat fid-disinn ikkontestat, jiġifieri l-elettrodu inkwistjoni, ma setax jitqies li kien parti komponenti ta’ prodott kumpless.
Il-Qorti Ġenerali, b’awla estiża bħala l-kulleġġ ġudikanti, interpretat il-kunċett ta’ “parti komponenti ta’ prodott kumpless” skont l-Artikolu 4(2) tar-Regolament Nru 6/2002. Din kienet l-ewwel darba li tat deċiżjoni dwar il-kwistjoni dwar jekk prodott konsumabbli, bħall-elettrodu f’dan il-każ, jistax jikkostitwixxi parti komponenti minn prodott kumpless.
Il-kunsiderazzjonijiet tal-Qorti Ġenerali
Preliminarjament, il-Qorti Ġenerali indikat li l-kwistjoni dwar jekk prodott jissodisfax il-kunċett ta’ “parti komponenti ta’ prodott kumpless” kellha tiġi evalwata każ b’każ, skont sensiela ta’ indizji rilevanti. Għaldaqstant, sabiex tevalwa jekk l-elettrodu inkwistjoni kienx jikkostitwixxi parti komponenti minn prodott kumpless, hija eżaminat ir-rilevanza tal-erba’ indizji meħuda inkunsiderazzjoni mill-Bord tal-Appell fid-deċiżjoni kkontestata.
Fl-ewwel lok, il-Qorti Ġenerali qieset li n-natura konsumabbli tal-elettrodu kienet indizju rilevanti sabiex jiġi evalwat jekk dan kienx jikkostitwixxi parti komponenti ta’ prodott kumpless. B’mod iktar preċiż, fl-assenza ta’ definizzjoni tal-kunċett ta’ “parti komponenti ta’ prodott kumpless” fir-Regolament Nru 6/2002, karatteristiċi tipiċi ta’ konsum, bħall-assenza ta’ rabta solida u dejjiema mal-prodott kumpless, kif ukoll ix-xiri u s-sostituzzjoni regolari tal-elettrodu minħabba t-tul ta’ ħajja qasira tiegħu, kienu jikkostitwixxu indizji rilevanti sabiex jiġi identifikat dak li jikkostitwixxi parti komponenti minn prodott kumpless. F’dan ir-rigward, il-Qorti Ġenerali fakkret li l-partijiet ta’ prodott kumpless huma komponenti maħsuba sabiex jiġu mmuntati f’oġġett industrijali jew artiġjanali kumpless, li jistgħu jiġu ssostitwiti b’mod li jippermettu ż-żarmar u l-armar mill-ġdid ta’ tali oġġett. Issa, l-elettrodu inkwistjoni, bħala konsumabbli ta’ torċa, huwa ddisinjat sabiex jiżdied faċilment ma’ din tal-aħħar, sabiex jiġi kkunsmat jew użat malajr, u sabiex ikun jista’ jiġi faċilment issostitwit mill-utent finali mingħajr ma din l-operazzjoni tkun teħtieġ iż-żarmar u l-armar mill-ġdid ta’ tali oġġett. Barra minn hekk, l-utent finali, li jixtri u jissostitwixxi regolarment l-elettrodu, jista’ jipperċepixxi u jevalwa l-karatteristiċi tiegħu, indipendentement mill-viżibbiltà tiegħu wara l-installazzjoni fit-torċa.
Fit-tieni lok, il-Qorti Ġenerali qieset li l-kwistjoni dwar jekk is-sostituzzjoni ta’ prodott teħtieġx iż-żarmar u l-armar mill-ġdid ta’ prodott kumpless hija wkoll fattur rilevanti li għandu jittieħed inkunsiderazzjoni sabiex jiġi ddeterminat jekk tali prodott jikkostitwixxix parti minn dan tal-aħħar. It-teħid inkunsiderazzjoni taż-“żarmar” u tal-“armar mill-ġdid” huwa għalhekk ibbażat fuq ir-Regolament Nru 6/2002 (
2
) u fuq il-ġurisprudenza tal-Qorti tal-Ġustizzja (
3
). Għalhekk, prodott li, waqt is-sostituzzjoni tiegħu, ma jirrikjedix iż-żarmar u l-armar mill-ġdid tal-prodott li fih ikun integrat u li jkun speċifikament maħsub sabiex jiġi ssostitwit regolarment u b’mod sempliċi mill-utenti finali huwa inqas probabbli li jikkostitwixxi parti komponenti minn prodott kumpless milli prodott li jiġi normalment issostitwit minn professjonisti li jkollhom perizja speċifika sabiex iwettqu l-imsemmija sostituzzjoni. F’dan il-każ, is-sostituzzjoni tal-elettrodu tibqa’ operazzjoni sempliċi għall-utent finali li ma tistax titqies li tkun “żarmar” u “armar mill-ġdid” tat-torċa fis-sens tar-Regolament Nru 6/2002.
Fit-tielet lok, il-Qorti Ġenerali kkonstatat, minn naħa, li n-natura kompleta tal-prodott kumpless, mingħajr l-elettrodu inkwistjoni, kienet indizju rilevanti għall-finijiet tal-evalwazzjoni tal-kunċett ta’ “parti komponenti ta’ prodott kumpless”. F’dan ir-rigward, hija enfasizzat li, waqt ix-xiri ta’ torċa mingħajr elettrodu jew meta dan jitneħħa mit-torċa, l-utent finali ma jipperċepixxix lil din tal-aħħar bħala miksura jew li ma hijiex kompluta. Għall-kuntrarju, mingħajr il-partijiet komponenti tiegħu, prodott kumpless ma jiġix, bħala prinċipju, ipperċepit mill-utent finali bħala prodott komplet li jista’ jkun is-suġġett ta’ użu normali jew bħala prodott fi stat tajjeb. Barra minn hekk, għalkemm it-torċa u s-sistema ta’ qtugħ bil-plażma ma jistgħux jissodisfaw il-funzjoni tagħhom, jiġifieri li jaqtgħu jew jiskanalaw il-metall, mingħajr ma jiġi mmuntat elettrodu, dan ma jimplikax li l-elettrodu għandu jitqies li jkun parti komponenti ta’ prodott kumpless. Fil-fatt, jekk jiġi affermat li, meta prodott ma jistax jissodisfa l-funzjoni li għaliha huwa intiż mingħajr prodott ieħor, dan tal-aħħar għandu jitqies li jkun parti mill-ewwel prodott, dan ikun ifisser li numru kbir ta’ prodotti distinti, li jkollhom b’mod partikolari natura konsumabbli u li mingħajrhom prodotti kumplessi ma jkunux jistgħu jissodisfaw il-funzjoni li għaliha jkunu intiżi, jitqiesu b’mod żbaljat li jkunu partijiet mill-imsemmija prodotti kumplessi.
Min-naħa l-oħra, il-fatt li t-torċa tista’ tiġi offruta fis-suq mingħajr l-elettrodu u li dan tal-aħħar ikun normalment is-suġġett ta’ reklamar u ta’ bejgħ separat kien jirrappreżenta wkoll indizju rilevanti sabiex jiġi ddeterminat jekk l-elettrodu inkwistjoni jikkostitwixxix parti komponenti minn prodott kumpless. Ċertament, kull produttur jibqa’ liberu li jikkummerċjalizza l-prodott kumpless bil-partijiet tiegħu jew li jbigħhom separatament u tali deċiżjoni kummerċjali ma hijiex element deċiżiv sabiex jiġi evalwat jekk prodott jikkostitwixxix parti komponenti ta’ prodott. Madankollu, ma huwiex normali li x-xiri ta’ prodott kumpless ma jinkludix il-partijiet komponenti veri tiegħu. F’dan il-każ, il-prodott kumpless inkwistjoni, jiġifieri t-torċa, jinbiegħ jew flimkien, jew mingħajr l-elettrodi inkwistjoni.
Fir-raba’ u l-aħħar lok, il-Qorti Ġenerali qieset li n-natura interkambjabbli tal-elettrodu kienet indizju li għandu jittieħed inkunsiderazzjoni f’din l-analiżi. Fil-fatt, prodott li ma jistax jiġi ssostitwit bi prodott ieħor mhux identiku jew li ma jistax jintuża fi prodotti kumplessi differenti jista’, bħala prinċipju, ikun marbut iktar b’mod sostenibbli u adattat mal-imsemmi prodott kumpless, u b’hekk jikkostitwixxi parti komponenti ta’ dan tal-aħħar. Konsegwentement, il-fatt li l-elettrodu inkwistjoni jista’ jiġi ssostitwit minn elettrodu differenti u li t-torċi ta’ tipi differenti jistgħu jużaw l-elettrodu inkwistjoni kien fattur li kellu jittieħed inkunsiderazzjoni sabiex jiġi ddeterminat li dan l-elettrodu ma jikkostitwixxix parti komponenti minn prodott kumpless.
Fid-dawl ta’ dawn il-kunsiderazzjonijiet, il-Qorti Ġenerali qieset li l-indizji li l-Bord tal-Appell ibbaża ruħu fuqhom kienu rilevanti u kkonkludiet li huwa ma wettaqx żball meta qies li l-elettrodu inkwistjoni kien jikkostitwixxi prodott distint u mhux parti komponenti minn prodott kumpless.
(
1
)	Skont l-Artikolu 4 tar-Regolament tal-Kunsill (KE) Nru 6/2002 tat‑12 ta’ Diċembru 2001 dwar id-disinji Komunitarji (ĠU Edizzjoni Speċjali bil-Malti, Kapitolu 13, Volum 27, p. 142), disinn applikat għal prodott jew inkorporat fi prodott li jikkostitwixxi parti komponenti ta’ prodott kumpless huwa kkunsidrat ġdid u li għandu karattru individwali biss sa fejn il-parti komponenti, ladarba inkorporata fil-prodott kumpless, tibqa’ viżibbli waqt użu normali ta’ dan il-prodott.
(
2
)	Artikolu 3(c) tar-Regolament Nru 6/2002.
(
3
)	Sentenza tal-20 ta’ Diċembru 2017, Acacia u D’Amato (C‑397/16 u C‑435/16, EU:C:2017:992, punt 65).